Natasha Henstridge

Biografija

Nataša gimė Helen ir Briano šeimoje Springdeile, Niufaundlande, iš kur išvyko būdama 4. Jie persikėlė į Albertos miestelį, kur gyveno treilerių parke. Kai Natašai buvo 14, jos motina nusiuntė dukters nuotraukas į Kasablankos modelių agentūrą. Šios atstovai nedelsiant susisiekė su jais ir pasiūlė merginai dalyvauti jų rengiamame „Look of the Year“ konkurse. Jame Nataša užėmė 2 vietą, tačiau sulaukė darbo pasiūlymo. Jau po metų ji išvyko į Paryžių pradėti modelio karjeros. Po keleto mėnesių jos nuotrauka pasirodė ant žurnalo „Cosmopolitan“ viršelio.
Naujoji veikla sekėsi puikiai: Nataša reklamavo „Olay“, „Old Spice“, „Lady Stetson“, „H&M“ ir kitus produktus, taip pat fotografavosi įvairių žurnalų viršeliams. Grįžusi į Niujorką, kuriame gyveno keletą metų, ji pradėjo filmuotis televizijos reklamose: „- Man visada patiko filmuotis reklamose. Įgavau daug patirties, priimdavau kiekvieną kvietimą, kurį galėjau atlikti“.
Kaip ir daugelis modelių, ilgainiui Nataša nusprendė mėginti siekti aktorės karjeros. 1995 m., neturėdama didelės patirties, ji gavo vaidmenį fantastiniame filme „Species“. Nusprendusi, kad tai jos šansas, Nataša atsisakė modelio darbo ir persikėlė į Los Andželą.
Juosta sulaukė didelio populiarumo ir uždirbo daugiau kaip 113 mln. JAV dolerių, o ji pelnė MTV kino apdovanojimą „Geriausio bučinio“ kategorijoje. 1998 ir 2004 m. pasirodė dar dvi filmo dalys, tačiau buvusio populiarumo jos nesulaukė.
Po „Species“ Nataša pradėjo sulaukti kitų pasiūlymų, nors dažniausiai tai būdavo paviršutiniški vaidmenys, skirti gražioms moterims. 1996 m. ji gavo vaidmenį veiksmo filme „Maximum Risk“ kartu su Žanu Klodu van Damu, tačiau bendras darbas su „Raumenimis iš Briuselio“ vadinamu aktoriumi jos nesužavėjo: „- Žanas Klodas būtų neįtikėtinas prodiuseris. Manau, kad jis įdeda daug pastangų į verslą, tačiau tai sunku. Mes dirbome su kiniečiu režisieriumi, kuris prastai kalbėjo angliškai, o Žanui Klodui vaidyba nėra tokia svarbi kaip verslas ar prodiuserio darbas. Manau, kad jis būtų puikus aktorius, jei jam tai labiau rūpėtų. Ir jei tu dirbi su panašiais žmonėmis, tu taip pat pradedi mažiau rūpintis.“
2000 m. Nataša gavo vieną pagrindinių vaidmenų veiksmo komedijoje „9 jardai“ kartu su Bruce Willis, Matthew Perry ir Amanda Peet ir 2004 m. jos tęsinyje „10 jardų“. 2001 m. režisierius John Carpenter patikėjo jai pagrindinį vaidmenį fantastiniame filme „The Ghosts of Mars“, tačiau šis buvo įvertintas kaip visiška nesėkmė. Viename interviu Nataša prisipažino, kad jai prastai sekasi pasirinkti tinkamus scenarijus, pavyzdžiui ji atsisakė vaidmenų tokiuose filmuose kaip „Nepriklausomybės diena“ ar „Vyrai juodais drabužiais“.
Sklido gandai, kad jos kandidatūra keletą kartų buvo svarstoma filmams apie Džeimsą Bondą, tačiau juostoje „Rytojus niekada nemiršta“ ją nurungė Michelle Yeoh, o „Viso pasaulio negana“ filmavimo metu aktorė buvo tik ką susilaukusi vaiko ir šis atiteko Denisei Ričards.
2004 m. Nataša dėl užimtumo atsisakė vaidmens filme „Absoliutus blogis: apokalipsė“.
Be kino, ji sukūrė eilę vaidmenų įvairiuose televizijos serialuose: „Commander in Chief“, „She Spies“, „Eli Stone“, „CSI: Miami“, „The Secret Circle“, „Drop Dead Diva“ ir kituose.
2014 m. ji dalyvavo grožio konkurse „Miss West Coast“ kaip viena iš teisėjų.

Asmeninis gyvenimas

1995–96 m. Nataša buvo ištekėjusi už aktoriaus Damian Chopra.
1996 m. aktorė susipažino su aktoriumi Liam White per šio draugų suorganizuotą „aklą pasimatymą“. Jiedu buvo 7 metus, susilaukė sūnų Tristan River White (g. 1998 m.) ir Asher Sky White (g. 2001 m.), tačiau susituokę nebuvo. Be to, jie kartu filmavosi juostose „Ghosts of Mars“ ir „Second Skin“.
Judviejų ryšiui nutrūkus, 2004 m. Nataša susipažino su škotu dainų autoriumi ir atlikėju Dariusu Campbellu. Kurį laiką jie buvo susižadėję ir nors 2010 m. pradžioje išsiskyrė, 2011 m. vasarį jiedu susituokė. Vis dėlto 2013 m. ir ši santuoka baigėsi skyrybomis.
Aktorė turi jaunesnį brolį Shane.